《沁园春 三女之东平洲舅氏任黄婆墩送别作》
宋代·钱和

黄婆墩畔，满引离觞，送汝登程。想倦停薛绣，膝前长绕，贪看谢句掌上恒擎。

乍喜乘龙，还愁泛鹢，为拜姑嫜千里征。分携处，且休垂红泪，记取叮咛。

汝虽弱质娉婷。但妇职须勤载礼经。好相伊快婿，高堂进酒，率兹健婢，中馈调羹。

安稳舟车，调和琴瑟，频寄鱼书达远情。三年后，倘官程有便，望汝归宁。

作者简介：临安人，字岊仲，一字岊甫。钱协弟。居九里松，建杰阁，藏书甚富，苏轼榜曰钱氏书藏。神宗熙宁间知龙泉县，为政务简易，以便于民。仕至直秘阁、知荆南府。